KONG ibiwinyo ni kana mo oloko? Itwero waco ni: ‘Pe. Lee pe twero lok.’ Ento Baibul tito pi kana mo ma oloko. Wanenu kong kit ma otimme kwede.
Luicrael onongo dong guyubbe ma gicok donyo i lobo Kanaan. Balak, kabaka me Moab, onongo lworo jo Icrael. Pi meno en ocwalo lwongo bot laryeko mo ma nyinge Balaam ni obin wek ocen jo Icrael. Balak ocikke ni ebimiyo cente madwong bot Balaam, pi meno Balaam oito i wi kanane ci ocako cito ka neno Balak.
Jehovah pe mito ni Balaam ocen jone. Pi meno en ocwalo lamalaika ki pala lucwan mabor me cung i gudo me juko Balaam. Balaam pe twero neno lamalaika-ni, ento kanane aye neno. Pi meno kana obedo ka temme me a woko ki nyim lamalaika-ni, nio ka lacen obuto woko piny. Kiniga omako Balaam adada, ci ogoyo kana ki odoo.
Ci Jehovah omiyo Balaam owinyo ka kanane tye ka lok kwede. Kana openyo ni: ‘Atimmi ngo kara ma weko i goya?’
Balaam owaco ni: ‘Imiyo adoko calo laming. Ka onongo atye ki pala lucwan, kono aneki woko!’
Kana openyo ni: ‘Kong yam con atimme kit man boti?’
Balaam ogamo ni: ‘Pe.’
Cutcut Jehovah omiyo Balaam oneno lamalaika-ni ka ocung i dye gudo ki pala lucwan i cinge. Lamalaika-ni owaco ni: ‘Pingo igoyo kanani? An abino ka gengo yoni, pien omyero pe icit icen Icrael. Ka nene kanani pe onyiko woko cen ki bota, onongo kono atongi aneki woko, ento onongo pe awano kanani.’
Balaam owaco ni: ‘An abalo. Onongo pe angeyo ni icung i dye gudo.’ Lamalaika-ni oweko Balaam, ci Balaam ocito ka neno Balak. En pud otemo ceno Icrael, ento, ma ka ceno, Jehovah omiyo en ogoyo laa i kom Icrael tyen adek.
Wel 21:21-35; 22:1-40; 23:1-30; 24:1-25.
Peny
- Balak obedo anga, dok pingo en ocwalo lok ni gilwonge Balaam?
- Pingo kana pa Balaam obuto piny i dye yoo?
- Ngo ma kana owaco bot Balaam?
- Ngo ma lamalaika owaco bot Balaam?
- Ngo ma otimme i kare ma Balaam otemme me ceno jo Icrael?
Peny mukene
- Kwan Wel 21:21-35.
Pingo jo Icrael guloyo Kabaka Cikon ki Kabaka Og me Bacan? (Wel 21:21, 23, 33, 34)
- Kwan Wel 22:1-40.
Tam pa Balaam me ceno Jo Icrael onongo tye nining, dok pwony ango ma wanongo ki i lok man? (Wel. 22:16, 17; Car. 6:16, 18; 2 Pet. 2:15; Juda 11)
- Kwan Wel 23:1-30.
Kadi bed ni Balaam obedo kalok calo ngat ma woro Jehovah, gin ma en otimo dok onyuto gin mapat nining? (Wel 23:3, 11-14; 1 Cam. 15:22)
- Kwan Wel 24:1-25.
Gin ma gicoyo i Baibul-li jingo niyewa i kom yub pa Jehovah nining? (Wel 24:10; Ic. 54:17)